
	« Σειρά  Διαλέξεων Ανοικτού  Πανεπιστημίου  Κύπρου»   ( 3ος κύκλος )


	Διάλεξη της Επιτρόπου Περιβάλλοντος της Κυπριακής Δημοκρατίας
κ. Ιωάννας Παναγιώτου
με θέμα
Κλιματική αλλαγή στη ΝΑ Μεσόγειο και τη Μέση Ανατολή: Προκλήσεις και λύσεις

στο Σπίτι της Κύπρου


Με τη διάλεξη της Επιτρόπου Περιβάλλοντος της Κυπριακής Δημοκρατίας κ. Ιωάννας Παναγιώτου, με θέμα Κλιματική αλλαγή στη ΝΑ Μεσόγειο και τη Μέση Ανατολή: Προκλήσεις και λύσεις, συνεχίζεται, την Τετάρτη 6 Μαρτίου 2019 και ώρα 6:30 μ.μ., στο Σπίτι της Κύπρου, Ξενοφώντος 2Α Σύνταγμα, ο 3ος κύκλος της «Σειράς Διαλέξεων Ανοικτού Πανεπιστημίου Κύπρου», που συνδιοργανώνεται από το Σπίτι της Κύπρου, το Ανοικτό Πανεπιστήμιο Κύπρου και τον Ελληνικό Πολιτιστικό Όμιλο Κυπρίων Ελλάδος,  στο πλαίσιο συνεργασίας και γόνιμης σύμπραξης των τριών φορέων, με στόχο την ανάδειξη θεμάτων εκπαιδευτικού, πολιτιστικού, ιστορικού και κοινωνικού ενδιαφέροντος που αφορούν στην Κύπρο.
Η  ευρύτερη περιοχή της Μέσης Ανατολής και της Ανατολικής Μεσογείου είναι η πιο ευάλωτη περιοχή του πλανήτη στις κλιματικές αλλαγές. Η κλιματική αλλαγή εκδηλώνεται με ιδιαίτερα απειλητικό τρόπο στην περιοχή και τα φαινόμενα αναμένεται να οξυνθούν σύμφωνα με ισχυρές προβλέψεις από τα κλιματικά μοντέλα  τα οποία, όπως αναφέρουν οι επιστήμονες, παρουσιάζουν ακραίες κλιματολογικές πιέσεις για την περιοχή στην οποία ζουν πάνω από 350 εκατομμύρια κάτοικοι. Τα πρώτα δείγματα των επιπτώσεων των κλιματικών αλλαγών είναι ήδη ορατά: ακραία καιρικά φαινόμενα (πυρκαγιές, πλημμύρες, καύσωνες), αύξηση μέσης θερμοκρασίας και μείωση βροχόπτωσης.  Έχοντας αυτά υπόψη, τίθενται δύο βασικά ερωτήματα: Ποιες οι προκλήσεις για προσαρμογή στην κλιματική αλλαγή σε εθνικό και περιφερειακό επίπεδο για την Κύπρο; Ποια η οικολογική, οικονομική και κοινωνική διάσταση;

Όπως σημειώνει η κ. Παναγιώτου, ο μετριασμός των αναμενόμενων επιπτώσεων στην Κύπρο και την ευρύτερη περιοχή  είναι εφικτός, εφόσον ληφθούν, άμεσα, μέτρα προσαρμογής στις μεταβολές του κλίματος.

___________________________________

Η Ιωάννα Παναγιώτου γεννήθηκε στη Λεμεσό το 1962. Είναι Βιολόγος, απόφοιτος του Αριστοτέλειου Πανεπιστήμιου Θεσσαλονίκης με μεταπτυχιακό δίπλωμα στο Marketing από το Mediterranean Institute of Management. (1979-1985). Από το 1986 μέχρι το 2013 εργαζόταν στο δικό της οινοποιείο. Βιοκαλλιεργεί τους αμπελώνες της από το 1986. Ο πρώτος βιοκαλλιεργούμενος  αμπελώνας της Κύπρου υπήρξε ο δικός της,  από τα σταφύλια του οποίου παρήχθη το πρώτο βιολογικό κυπριακό κρασί. Ασχολήθηκε, ιδιαίτερα, με θέματα που αφορούν την πράσινη ανάπτυξη υποβαθμισμένων περιοχών, τον εναλλακτικό τουρισμό, την παραγωγή και προώθηση βιολογικών και τοπικών προϊόντων, την υλοποίηση των στόχων Βιώσιμης Ανάπτυξης των Ηνωμένων Εθνών, την κυκλική οικονομία, την Προσαρμογή στην Κλιματική Αλλαγή και τη συμμετοχή των γυναικών στα κοινά. Από το 1996 μέχρι σήμερα έχει δώσει πληθώρα διαλέξεων για τα πιο πάνω θέματα και πολλά άρθρα της έχουν δημοσιευθεί σε εφημερίδες και άλλα έντυπα και επιστημονικά περιοδικά. Είναι μέλος της Βιολογικής Εταιρείας Κύπρου, του Συνδέσμου Επιστημόνων και Μηχανικών Περιβάλλοντος καθώς και πολλών Μη Κυβερνητικών Οργανώσεων.  Ιδρυτικό μέλος του Κινήματος Οικολόγων Συνεργασία Πολιτών, από το 1996  μέχρι σήμερα είναι μέλος της Κεντρικής και Πολιτικής Επιτροπής.  Τον Μάρτιο του 2009 εξελέγη Γενική Γραμματέας του Κινήματος Οικολόγων Περιβαλλοντιστών και τον Μάρτιο του 2013 διορίστηκε από τον Πρόεδρο της Δημοκρατίας στη θέση του Επιτρόπου Περιβάλλοντος, θέση την οποία κατέχει μέχρι σήμερα μετά από  τον επαναδιορισμό της τον Μάρτιο του 2018. 

